
ΠΕΡΙΕΧΟΜΕΝΑ 


ΠΡΟΕΔΡΙΚΑ ΔΙΑΤΑΓΜΑΤΑ 

238. Κανονισμός του Κλάδου Παροχών Ασθένειας του 

Ταμείου Προνοίας Δικηγόρων Πειραιώς. 

239. Τροποποίηση της παρ. 4 του άρθρου 52α του Ν.Δ. 

400/70 (Α' 10) . 

ΑΠΟΦΑΣΕΙΣ 

Καθορισμός του επιτοκίου των προσωρινών καταθέ¬ 
σεων των εμπορικών τραπεζών στην Τράπεζα της 
Ελλάδος που προορίζονται για υποχρεωτικές τοπο¬ 
θετήσεις σε έντοκα γραμμάτια του Ελληνικού Δημο¬ 
σίου .. 

Υπολογισμός στην υποχρέωση για τη χρηματοδότηση 
της βιοτεχνίας των τίτλων που εκδίδει το Δημόσιο 
σύμφωνα με το άρθρο 32 του Ν. 1914/90, και αφο¬ 
ρούν ληξιπρόθεσμες απαιτήσεις δανείων που 
αντλήθηκαν από το ειδικό κεφάλαιο της αποφ. ΝΕ 
197/1/78 . 

Έγκριση παράτασης της προθεσμίας έναρξης λειτουρ¬ 
γίας υποκαταστημάτων της Εμπορικής Τράπεζας 
της Ελλάδος στην Κύπρο . 


ΠΡΟΕΔΡ ΙΚΑ ΔΙΑΤΑ ΓΜΑΤΑ 

(ΐ) 

ΠΡΟΕΔΡΙΚΟ ΔΙΑΤΑΓΜΑ ΥΠ’ ΑΡΙΘ. 238 
Κανονισμός του Κλάδου Παροχών Ασθένειας του Ταμείου 
Προνοίας Δικηγόρων Πειραιώς. 

Ο ΠΡΟΕΔΡΟΣ 

ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ 

* Έχοντας υπόψη: 

1. Τις διατάξεις του άρθρου 9 ίου ν. 2042/1992 «Αύ¬ 
ξηση των συντάξεων και άλλες ασφαλιστικές διατάξεις» (Α 
75). 

2. Τις διατάξεις των άρθρων 23 (παρ. 1 εδαφ. στ), 24 
(παρ. 1 και 2 εδαφ. γ) και 27 (παρ. 1 εδαφ. δ) του ν. 1558/ 
1985 «Κυβέρνηση και Κυβερνητικά όργανα» (Α 137) και 
του άρθρου 27 του ν. 2081 /1992 (Α 154), καθώς και των 
άρθρων 5 και 14 του π. δ/τος 437/1985 «Καθορισμός και 
ανακατανομή των αρμοδιοτήτων των Υπουργείων» (Α 
157). 

3. Τις διατάξεις του άρθρου 15 του π. δ/τος 213/1992 


«Οργανισμός της Γ ενικής Γ ραμματείας Κοινωνικών Ασφα¬ 
λίσεων Υπουργείου Υγείας, Πρόνοιας και Κοινωνικών 
Ασφαλίσεων (Α 102). 

4. Τις σχετικές αποφάσεις της Γ ενικής Συνέλευσης των 
μελών του Δικηγορικού Συλλόγου Πειραιώς, που έλαβε 
κατά τις συνεδριάσεις της 17ης Δεκεμβρίου 1991 και 
17ης Νοεμβρίου 1992. 

5. Τη γνώμη του Συμβουλίου Κοινωνικής Ασφάλειας 
που διατυπώθηκε στις αρ. 16η/7.10.1992 και 18η/ 
25.11.1992 συνεδριάσεις του της ΚΖ περιόδου. 

6. Από τις διατάξεις του παρόντος προκαλείται δαπάνη 
σε βάρος του Ταμείου Προνοίας Δικηγόρων Πειραιώς, 
ύψους τριών εκατομμυρίων δρχ. περίπου για το οικονο¬ 
μικό έτος 1993. 

Το ποσό αυτό έχει προβλεφθεί στον προϋπολογισμό 
του έτους 1993. 

7. Την αρ. 241/1993 γνωμοδότηση του Συμβουλίου της 
Επικράτειας, μετά από πρόταση του Υπουργού Υγείας, 
Πρόνοιας και Κοινωνικών Ασφαλίσεων, αποφασίζουμε: 


ΚΑΝΟΝΙΣΜΟΣ ΤΟΥ ΚΛΑΔΟΥ ΠΑΡΟΧΩΝ ΑΣΘΕΝΕΙΑΣ 
ΤΟΥ 

ΤΑΜΕΙΟΥ ΠΡΟΝΟΙΑΣ ΔΙΚΗΓΟΡΩΝ ΠΕΙΡΑΙΩΣ 
ΚΕΦΑΛΑΙΟ Α 
Άρθρο 1 

ΑΣΦΑΛΙΖΟΜΕΝΑ ΠΡΟΣΩΠΑ 

1. Στον Κλάδο Παροχών Ασθένειας του Ταμείου Προ¬ 
νοίας Δικηγόρων Πειραιώς ασφαλίζονται: 

α) οι νόμιμα διορισμένοι Δικηγόροι (μέτοχοι του Τα¬ 
μείου), που έχουν εγγράφει στα Μητρώα του Δικηγορικού 
Συλλόγου Πειραιώς (ΔΣΠ), διατηρούν κυρία επαγγελμα¬ 
τική εγκατάσταση στην περιφέρεια του Εφετείου Πει¬ 
ραιώς και ενασκούν ενεργά και πραγματικά το δικηγορικό 
λειτούργημα στην ίδια περιφέρεια, είτε αυτοτελώς, είτε 
σε συνεργασία οποιοσδήποτε μορφής με άλλον ή άλλους 
Δικηγόρους, είτε υπό μορφή δικηγορικής εταιρείας, είτε 
ως έμμισθοι (με πάγια αντιμισθία) Δικηγόροι - νομικοί σύμ¬ 
βουλοι, στον ιδιωτικό ή στον ευρύτερο δημόσιο τομέα. 

β) οι ασκούμενοι Δικηγόροι, που έχουν εγγράφει στα 
αντίστοιχα Μητρώα του ΔΣΠ. 

γ), οι συνταξιούχοι Δικηγόροι, που ήσαν κατά τη συντα- 
ξιοδότησή τους μέλη του ΔΣΠ και μέτοχοι του Ταμείου, 
εφόσον συνταξιοδοτήθηκαν από το Ταμείο Νομικών. 

δ) οι συνταξιούχοι λόγω θανάτου, εφόσον δεν είναι 
ασφαλισμένοι σε άλλον ασφαλιστικό φορέα. 

ε) διαζευγμένος σύζυγος άμεσα ασφαλισμένου, ο 
οποίος δεν εργάζεται και δεν δικαιούται ασφαλίσεως σε 
οποιονδήποτε άλλον ασφαλιστικό φορέα, δικαιούται να 
ασφαλισθεί στο Ταμείο, και μόνον ως προς τις σε είδος 
παροχές του κλάδου Ασθένειας, με τις προϋποθέσεις του 
άρθρου 30 του ν. 1469/1984. 

στ) τα μέλη οικογένειας των αναφερομένων στα υπό 
στοιχεία α, β, γ, δ και ε πρόσωπα. 

2. Ως μέλη οικογένειας θεωρούνται τα πιο κάτω πρό¬ 
σωπα: 

α) Η Σύζυγος ή ο σύζυγος. 

β) Τα άγαμα παιδιά (φυσικά, νόμιμα, περιλαμβανομένων 
και των εκτός γάμου παιδιών άμεσα ασφαλισμένης μετό¬ 
χου, υιοθετηθέντα, νομιμοποιηθέντα, αναγνωρισθέντα, 
προγονοί), μέχρι τη συμπλήρωση του 21ου έτους. 

Αν τα παιδιά είναι άνεργα δικαιούνται ασφαλίσεως μέχρι 
τη συμπλήρωση του 24ου έτους. Αν τα παιδιά σπουδά¬ 
ζουν, ή φοιτούν σε ανώτερο, ή ανώτατο εκπαιδευτικό 
ίδρυμα, στην Ελλάδα, ή στην αλλοδαπή, δικαιούνται 
ασφαλίσεως μέχρι την αποπεράτωση των σπουδών τους 
και κατ’ ανώτατο όριο μέχρι συμπληρώσεως του 26ου 
έτους της ηλικίας, 

Δεν ισχύει το πιο πάνω όριο ηλικίας, εφόσον είναι ανί¬ 
κανα για κάθε βιοποριστική εργασία. Η ανικανότητα και η 
χρονική διάρκειά της αποδεικνύεται με την προσκόμιση 
των αναλόγων εγγράφων δικαιολογητικών, που θα καθορί¬ 
σει το Δ.Σ. 

γ) Οι γονείς, εφόσον συνοικούν με τον άμεσα ασφαλι¬ 
σμένο και δεν δικαιούνται ασφαλίσεως από οποιονδήποτε 
άλλο φορέα κοινωνικής ασφάλισης. Με τις ίδιες προϋπο¬ 
θέσεις ασφαλίζονται και οι θετοί γονείς. 

δ) εγγονοί, ορφανοί από μητέρα και πατέρα, εφόσον 
συνοικούν και συντηρούνται από τον άμεσα ασφαλισμένο και 
μέχρι την ενηλικίωσή τους, εφόσον δεν δικαιούνται ασφαλί¬ 
σεως, από οποιονδήποτε άλλον ασφαλιστικό φορέα, 

3. Όσα από τα παραπάνω μέλη οικογένειας είναι ασφα¬ 
λισμένα για ασθένεια από δικό τους δικαίωμα σε άλλο 
ασφαλιστικό οργανισμό δεν υπάγονται στην ασφάλιση του 
Κλάδου Παροχών Ασθένειας του Ταμείου, εξαιρουμένων 
των ασφαλισμένων του ΟΓΑ για συμπληρωματική περί¬ 
θαλψη, σύμφωνα με τις διατάξεις της παρ. 7 του άρθρου 9 
του ν. 1287/82 (ΦΕΚ 123/Α/82). 

4. Το Ταμείο τηρεί Μητρώο ασφαλισμένων που δικαιού¬ 
νται των παροχών του παρόντος κανονισμού. Το Μητρώο 
τηρείται κατά μερίδα μετόχου. Η εγγραφή στο Μητρώο γί¬ 
νεται μετά από αίτηση του μετόχου, επί ειδικού εντύπου 
του Ταμείου, που συνοδεύεται από τα απαιτούμενα δικαι- 
λογητικά έγγραφα, επί της οποίας αποφασίζει το Διοικη¬ 
τικό Συμβούλιο. 

Μέχρι τέλος Φεβρουάριου κάθε έτους ο άμεσα ασφαλι¬ 
σμένος υποχρεούται να υποβάλλει στο Ταμείο υπεύθυνη 
δήλωση περί της οικογενειακής του καταστάσεως. Η μη 
υποβολή της δηλώσεως αυτής συνεπάγεται την αυτοδί¬ 
καια διαγραφή των εμμέσως ασφαλιζομένων μελών. Το 
Διοικητικό Συμβούλιο ελέγχει, την ουσιαστική βασιμότητα 
του περιεχομένου των ετησίων δηλώσεων. Εφόσον ο 
έλεγχος καταδείξει ως αναληθή τα στοιχεία ετήσιας δη¬ 
λώσεως, το Διοικητικό Συμβούλιο, με αιτιολογημένη από¬ 
φασή του, δύναται να αποστερεί τον ασφαλισμένο των πα¬ 
ροχών του παρόντος κανονισμού, μέχρι ένα έτος. 

Κάθε μεταβολή της οικογενειακής καταστάσεως του 
μετόχου, που προέρχεται από γάμο, γέννηση, υιοθεσία, 
αναγνώριση, νομιμοποίηση, διαζύγιο ή θάνατο, αναγγέλε- 
ται στο Ταμείο, εντός διμήνου. Επί εκπροθέσμου αναγγε¬ 
λίας το Ταμείο αναγνωρίζει μόνον τον από της αναγγελίας 


χρόνο. Η αναγγελία πρέπει να συνοδεύεται από τα απαι- 
τούμενα δικαιολογητικά έγγραφα, που καθορίζονται από 
το άρθρο 4 του παρόντος Κανονισμού. Η διαγραφή, για 
οποιοδήποτε λόγο, άμεσα ασφαλισμένου επιφέρει την αυ¬ 
τοδίκαιη διαγραφή και όλων των μελών της οικογένειας 
του. 

Άρθρο 2 

ΠΡΟΫΠΟΘΕΣΕΙΣ ΧΟΡΗΓΗΣΕΩΣ ΤΩΝ ΠΑΡΟΧΩΝ 

Δικαιούνται να λαμβάνουν παροχές οι κατά το άρθρο 1 
του παρόντος ασφαλισμένοι, εφ’ όσον έχουν εξοφλήσει 
τις έναντι του Ταμείου ασφαλιστικές υποχρεώσεις τους, 
σύμφωνα με τις διατάξεις του Ν. 2084/1992 (Α 165). Η 
ασφαλιστική ενημερότητα προκύπτει από το βιβλιάριο εν¬ 
σήμων. 

Άρθρο 3 

ΑΝΑΓΝΩΡΙΣΗ ΕΜΜΕΣΑ ΑΣΦΑΛΙΣΜΕΝΩΝ ΜΕΛΩΝ 

Ο άμεσα ασφαλισμένος καταβάλλει εφάπαξ τέλος ανα¬ 
γνώρισης για τα προστατευόμενα μέλη αυτού, σύμφωνα 
με τις διατάξεις του π. δ/τος 197/89 (Α 93), όπως ισχύουν 
κάθε φορά. 

Η μη καταβολή του εφάπαξ τέλους αναγνώρισης συνε¬ 
πάγεται την αυτοδίκαια διαγραφή από το μητρώο των εμ¬ 
μέσως ασφαλισμένων. 

Άρθρο 4 

ΔΙΚΑΙΟΛΟΓΗΤΙΚΑ ΕΓΓΡΑΦΗΣ 

Τα απαιτούμενα δικαιολογητικά για την εγγραφή είναι 
τα εξής: 

1. Για τον άμεσα ασφαλισμένο: 

Αίτηση - δήλωση, πρακτικό ορκωμοσίας, ληξιαρχική 
πράξη γεννήσεως, πιστοποποιητικό στρατολογικής κατα¬ 
στάσεως, πιστοποιητικό εγγραφής στα μητρώα του ΔΣΠ 
και πιστοποιητικό οικογενειακής καταστάσεως. Επίσης 
απαιτείται η προσκόμιση, σε απλά αντίγραφα, αποφά¬ 
σεων, πρακτικών, δικογράφων, ή οποιουδήποτε άλλου πα¬ 
ραστατικού εγγράφου, απ’ όπου να προκύπτει η ενεργός 
και πραγματική ενάσκηση του δικηγορικού λειτουργήμα- * 
τος στην περιφέρεια του Εφετείου Πειραιά. 

Ειδικά ως προς τοςυ νεοδιοριζομένους Δικηγόρους, 
εφόσον υποβάλουν προς το Ταμείο αίτηση εγγραφής 
εντός 12 μηνών από της εγγραφής τους στα Μητρώα Δι¬ 
κηγόρων του Δικηγορικού Συλλόγου Πειραιά, δεν απαιτεί¬ 
ται η προσκόμιση και επίκληση αποφάσεων, πρακτικών ή 
δικογράφων. 

2. Για τους έμμεσα ασφαλισμένους: 

Αίτηση του αμέσως ασφαλισμένου, ληξιαρχική πράξη 
γάμου (για τον ή τη σύζυγο), γεννήσεως (για τα παιδιά, 
υπεύθυνη δήλωση του άμεσα ασφαλισμένου Δικηγόρου, 
ότι τα ασφαλιζόμενα έμμεσα μέλη δεν εργάζονται, δεν εί¬ 
ναι ασφαλισμένα σε άλλον ασφαλιστικό φορέα, δεν συ- 
νταξιοδοτούνται και - όπου απαιτείται - υπεύθυνη δή¬ 
λωση, περί της περιουσιακής καταστάσεως, των εισοδη¬ 
μάτων, της συνοικήσεως, ή της συντηρήσεως από το 
άμεσα ασφαλισμένο μέλος, πιστοποιητικά ανικανότητος 
(για το βαθμό αναπηρίας) ή σπουδών και γενικά κάθε δι- 
καιολογητικό που θα ζητηθεί απο το Διοικητικό Συμβούλιο 
προς απόδειξη συγκεκριμένων γεγονότων ή καταστά¬ 
σεων. 

Άρθρο 5 

ΧΡΟΝΟΣ ΕΝΑΡΞΕΩΣ ΠΑΡΟΧΩΝ 

Ως χρόνος ενάρξεως των παροχών, που προβλέπονται 
από τον παρόντα Κανονισμό καθορίζεται η ημέρα της υπο- 

βολής της αιτήσεως, περί εγγραφής του άμεσα ασφαλι¬ 
σμένου, ή της αιτήσεως περί αναγνωρίσεως του έμμεσα 
ασφαλισμένου, με την προϋπόθεση της εγκρίσεως της εγ¬ 
γραφής από το Διοικητικό Συμβούλιο και της καταβολής 
των νομίμων τελών. 

Αρθρο 6 

ΑΣΦΑΛΙΣΤΙΚΟ ΒΙΒΛΙΑΡΙΟ - 

ΑΣΦΑΛΙΣΤΙΚΗ ΤΑΥΤΟΤΗΤΑ 

1. Σε κάθε άμεσα ασφαλισμένο χορηγείται ασφαλιστικό 
βιβλιάριο - ασφαλιστική ταυτότητα, που φέρει τα ατομικά 
στοιχεία του άμεσα ασφαλισμένου, και των μελών οικογέ¬ 
νειας αυτού. 

Επίσης χορηγείται ένα ασφαλιστικό βιβλιάριο στην ή 
στον πρώην σύζυγο και για τα τέκνα αυτού ή αυτής των 
οποίων έχει την επιμέλεια. 

2. Το ασφαλιστικό βιβλιάριο - ταυτότητα πρέπει υπο¬ 
χρεωτικά να επιδεικνύεται προκειμένου ο ασφαλισμένος 
να τύχει οποιοσδήποτε παροχής από το Ταμείο, αποτελεί 
δε πλήρη απόδειξη έναντι του Ταμείου, και γενικά οποιου- 
δήποτε τρίτου, ως προς την ασφαλιστική κάλυψη του δι¬ 
καιούχου. 

3. Το βιβλιάριο περιέχει σελίδες με ενιαίο τύπο εντολής, 
που ισχύει για κάθε παροχή την οποία υπογράφει ο ασφα¬ 
λισμένος βεβαιώνοντας την εκτέλεσή της, ή την παρα¬ 
λαβή των φαρμάκων. 

ΚΕΦΑΛΑΙΟ Β 

Αρθρο 7 

ΠΑΡΟΧΕΣ ΤΟΥ ΤΑΜΕΙΟΥ 

Το Ταμείο παρέχει: 

1. Ιατρική Περίθαλψη 

2. Νοσοκομειακή Περίθαλψη 

3. Παρακλινικές Εξετάσεις 

4. Οδοντιατρική Περίθαλψη 

5. Προληπτική Ιατρική 

6. Φαρμακευτική Περίθαλψη 

7. Πρόσθετη Περίθαλψη 

8. Ειδική Περίθαλψη 

9. Μαιευτική Περίθαλψη 

10. Κατασκηνωτικό επίδομα 

11. Έδοξα κηδείας 

Αρθρο 8 

ΙΑΤΡΙΚΗ ΠΕΡΙΘΑΛΨΗ 

Το Ταμείο για την παροχή ιατρικής περίθαλψης συμβάλ¬ 
λεται με ιατρούς κάθε ειδικότητας και καταβάλλει την 
αμοιβή με βάση το ισχύον κρατικό τιμολόγιο. 

Σε περίπτωση που το περιστατικό είναι επείγον ή δεν 
έχει υπογράφει σύμβαση με γιατρό της απαιτούμενης ειδι¬ 
κότητας ο ασφαλισμένος μπορεί να επισκεφθεί και μη 
συμβεβλημένο γιατρό, οπότε καταβάλλει την αμοιβή και 
εντός τριών μηνών υποβάλλει αίτηση στο Ταμείο με την 
πρωτότυπη απόδειξη παροχής υπηρεσιών για την πλη¬ 
ρωμή του καταβληθέντος ποσού, σύμφωνα με το ισχύον 
κρατικό τιμολόγιο. 

Αρθρο 9 

ΕΛΕΓΚΤΙΚΑ ΟΡΓΑΝΑ 

1. Αρχίατρος: 

Το Διοικητικό Συμβούλιο επιλέγει, κατά την απόλυτη 
κρίση του, έναν από τους ήδη συμβεβλημένους με το Τα¬ 
μείο ιατρούς παθολόγους, λαμβάνοντας υπόψη του τα τυ¬ 


πικά και ουσιαστικά προσόντα του, την μέχρι τότε πείρα 
του, την καλή συνεργασία του με το Ταμείο και την ορθή 
συμπεριφορά του προς τους ασφαλισμένους και αναθέτει 
σ’ αυτόν την άσκηση καθηκόντων Αρχιάτρου. Η έννομη 
σχέση που συνδέει τον Αρχίατρο με το Ταμείο είναι απο¬ 
κλειστικά αυτή της παροχής υπηρεσιών συμβεβλημένου 
ιατρού, κατ' επίσκεψη. Κατ’ απόλυτη αντιστοιχία προς 
τους λοιπούς συμβεβλημένους ιατρούς, η αμοιβή και του 
Αρχιάτρου καθορίζεται αποκλειστικά και μόνον κατ’ επί¬ 
σκεψη, με βάση το εκάστοτε σε ισχύ κρατικό τιμολόγιο ια¬ 
τρικών εξετάσεων. Στη σύμβαση, που υπογράφεται με¬ 
ταξύ του επιλεγέντος Αρχιάτρου και του Ταμείου πρέπει 
απαραίτητα να καθορίζεται το ανώτατο όριο, κατά μήνα, ή 
κατά δίμηνο, των ιατρικών εξετάσεων - επισκέψεων 
ασθενών ασφαλισμένων μελών του Ταμείου, μέχρι του 
οποίου αμείβεται ο Αρχίατρος, ο τόπος ασκήσεως των κα¬ 
θηκόντων του, ο χρόνος που θα διατίθεται για την παροχή 
των ιατρικών του υπηρεσιών και ανεπιφύλακτη δήλωσή 
του, ότι παραιτείται από κάθε δικαίωμα λήψεως αμοιβής 
του, για τυχόν επί πλέον του ανωτάτου ορίου εξετάσεων - 
επισκέψεων ασθενών, που ενδεχόμενα πραγματοποιεί 
στον διατιθέμενο για τους ασφαλισμένους του Ταμείου 
χρόνο της παροχής των ιατρικών υπηρεσιών του. 

2. Ελεγκτής Οδοντίατρος: 

Με την αυτή διαδικασία και τους αυτούς όρους, το Διοι¬ 
κητικό Συμβούλιο επιλέγει τον Ελεγκτή Οδοντίατρο, από 
τα μέλη του Οδοντιατρικού Συλλόγου Πειραιώς, με αντι¬ 
κείμενο της συμβάσεως τον προέλεγχο και τον τελικό 
έλεγχο, των υπό εκτέλεση αναγκαίων οδοντιατρικών θε¬ 
ραπειών και εργασιών και τον ακριβή έλεγχο της εκτελέ- 
σεώς των. 

Αναγκαίος πρόσθετος όρος της συμβάσεως μεταξύ Τα¬ 
μείου και Ελεγκτού Οδοντιάτρου είναι η απαγόρευση 
εκτελέσεως από αυτόν οποιοσδήποτε οδοντιατρικής ερ¬ 
γασίας σε ασφαλισμένους του Ταμείου. 

Άρθρο 10 

ΠΑΡΑΚΛΙΝΙΚΕΣ ΕΞΕΤΑΣΕΙΣ ΚΑΙ ΕΙΔΙΚΕΣ ΘΕΡΑΠΕΙΕΣ 

Μετά από γνωμάτευση συμβεβλημένου ιατρού και 
έγκριση του Αρχιάτρου, το Ταμείο καλύπτει πλήρως και 
παρέχει στους ασφαλισμένους, κάθε ιατρικά ενδεδειγ- 
μένη εργαστηριακή εξέταση και θεραπεία περιλαμβανο- 
μένης και της εξωσωματικής γονιμοποίησης. 

Επίσης το Ταμείο καλύπτει και παρέχει στους ασφαλι¬ 
σμένους τις ιατρικά ενδεδειγμένες και επιβεβλημένες θε¬ 
ραπείες, που εκτελούνται σε ιατρεία, ή ειδικά εργαστήρια, 
με δόκιμες και συμβατικές μεθόδους και όργανα, μετά 
από γνωμάτευση συμβεβλημένου ιατρού και έγκριση του 
Αρχιάτρου περί της αναγκαιότητος αυτών. Το Ταμείο κα¬ 
ταβάλλει τις δαπάνες για την εκτέλεση, μέχρι 40 συνε¬ 
δριών για ορισμένες θεραπείες, όπως φυσιοθεραπείες, 
μαλαξοθεραπείες, διαθερμίες, παραφυνόλουτρα, κινη¬ 
σιοθεραπείες, έλξεις. Συνέχιση των θεραπειών αυτών πέ¬ 
ραν των 40 συνεδριών εγκρίνεται μόνο σε εξαιρετικές πε¬ 
ριπτώσεις, ύστερα από απόφαση του Δ.Σ. του Ταμείου. 

Δεν καλύπτονται από το Ταμείο οι δαπάνες παραμονής 
ασθενούς σε νοσηλευτικό ίδρυμα του ιδιωτικού τομέα 
υγείας, εφόσον η εισαγωγή γίνεται αποκλειστικά για τους 
πιο πάνω σκοπούς. 

Οι εργαστηριακές αυτές εξετάσεις και θεραπείες καλύ¬ 
πτονται και παρέχονται από το Ταμείο μόνον εφόσον 
έχουν τηρηθεί όλες οι παραπάνω προϋποθέσεις και πραγ¬ 
ματοποιούνται από συμβεβλημένους ιατρούς, εργαστή¬ 
ρια, διαγνωστικά κέντρα, κλινικές, ή νοσοκομεία. Το σύ¬ 
νολο της δαπάνης καταβάλλει το Ταμείο, με βάση το εκά¬ 
στοτε σε ισχύ κρατικό τιμολόγιο. 

Σε περίπτωση κατά την οποία ο ασφαλισμένος δεν επι- 

λέξει να κάνει χρήση των υπηρεσιών των συμβεβλημένων 
με το Ταμείο Ιατρών, τότε απαιτείται να λάβει την προέ- 
γκριση του Αρχιάτρου (εξαιρουμένων των επειγουσών πε¬ 
ριπτώσεων) και να υποβάλει, εντός 3μήνου αποκλειστικής 
προθεσμίας, αίτηση προς το Ταμείο, προσκομίζοντας 
όλες τις αναγκαίες ιατρικές γνωματεύσεις και τις πρωτό¬ 
τυπες θεωρημένες αποδείξεις παροχής υπηρεσιών. Το 
Ταμείο καταβάλλει στον ασφαλισμένο μόνον το ποσόν 
που καθορίζεται για τις συγκεκριμένες εξετάσεις και θε¬ 
ραπείες, από το εκάστοτε σε ισχύ κρατικό τιμολόγιο. 

Άρθρο 11 

ΝΟΣΟΚΟΜΕΙΑΚΗ ΠΕΡΙΘΑΛΨΗ 

Α) ΝΟΣΟΚΟΜΕΙΑΚΗ ΠΕΡΙΘΑΛΨΗ ΣΤΗΝ ΕΛΛΑΔΑ 

1. Η νοσοκομειακή περίθαλψη παρέχεται στην ΒΑ θέση 
στα εξής νοσηλευτικά ιδρύματα: 

α) Νοσηλευτικά Ιδρύματα του Ν.Δ. 2592/1953. 

β) Κρατικά θεραπευτήρια. 

γ) θεραπευτήρια Κοινωφελών Ιδρυμάτων. 

δ) Συμβεβλημένες Ιδιωτικές Κλινικές. 

Η εισαγωγή του ασθενούς στο θεραπευτήριο ή στην κλι¬ 
νική γίνεται μετά από γνωμάτευση συμβεβλημένου ή μη 
ιατρού και έγκριση του αρχίατρου. Στην νοσοκομειακή πε¬ 
ρίθαλψη περιλαμβάνεται και η ανώμαλη ανέλιξη τοκετού, 
καθώς και η ιατρικά και θεραπευτικά επιβαλλόμενη τε¬ 
χνητή διακοπή της κυήσεως της αμέσως ή εμμέσως 
ασφαλισμένης εγγάμου, ή αγάμου και θεραπεία, σε Κρα¬ 
τικό Νοσοκομείο ή συμβεβλημένη Κλινική. 

Για το σκοπό αυτό το Ταμείο χορηγεί εγγυητική επι¬ 
στολή και καλύπτει τις σχετικές δαπάνες, με βάση το εκά¬ 
στοτε σε ισχύ κρατικό τιμολόγιο. 

2. Σε έκτακτες περιπτώσεις και εφόσον από ενδεχό¬ 
μενη καθυστέρηση είναι δυνατόν να προκύψει κίνδυνος 
επιδεινώσεως της υγείας του ασφαλισμένου!, η εισαγωγή 
σε Νοσοκομείο, ή Κλινική, συμβεβλημένη ή μη, γίνεται και 
χωρίς γνωμάτευση ιατρού. Ο ασφαλισμένος όμως έχει την 
υποχρέωση να αναγγείλει στο Ταμείο την εισαγωγή εντός 
των αμέσως επομένων πέντε (5) εργασίμων ημερών, 
εκτός εάν ευρίσκεται εκτός της περιοχής Πειραιώς, οπότε 
η αναγγελία πρέπει να γίνει εντός των αμέσως επομένων 
δέκα (10) εργασίμων ημερών. Παράλειψη της εμπρόθε¬ 
σμης αναγγελίας έχει ως συνέπεια την κάλυψη των δαπα¬ 
νών νοσηλείας από το Ταμείο μόνον από την ημέρα της 
αναγγελίας (περιλαμβανομένης). 

3. Ιδιαίτερες αμοιβές εξωτερικών ιατρών που καλούνται 
προς εξέταση ασθενούς σε Νοσοκομείο, ή Κλινική, δεν 
αναγνωρίζονται από το Ταμείο. 

4. Σε περιπτώσεις νοσηλευομένων μετά από χειρουρ¬ 
γική επέμβαση ή εξαιτίας βαρύτατων νοσημάτων, που 
έχουν ανάγκη ιδιαίτερης νοσηλευτικής φροντίδας, το Τα¬ 
μείο καλύπτει τη δαπάνη χρησιμοποίησης αποκλειστικής 
νοσοκόμου, μετά από γνωμάτευση του Διευθυντή Κλινι¬ 
κής του Νοσοκομείου ή της Ιδιωτικής Κλινικής που νοση¬ 
λεύεται ο ασθενής και έγκριση του Αρχίατρου περί της 
αναγκαιότητος και της χρονικής της διάρκειας. Η αποκλει¬ 
στική νοσοκόμος μπορεί να χρησιμοποιείται οποιαδήποτε 
ώρα, για μία μόνο βάρδια (8ωρο) ανά 24ωρο. Ο ασφαλι¬ 
σμένος δικαιούται να εισπράξει από το Ταμείο τη σχετική 
δαπάνη αμοιβής, όπως αυτή καθορίζεται κάθε φορά με 
σχετική απόφαση του Υπουργού Εργασίας, κατ’ ανώτατο 
όριο δε δεκαπέντε (15) ημερών, με την προσκόμιση απο- 
δείξεως και βεβαιώσεως του νοσηλευτικού ιδρύματος. 

Στους άμεσα ασφαλισμένους, οι οποίοι λόγω αποδε¬ 
δειγμένης και ιατρικά βεβαιωμένης βλάβης του σώματος, 
τελούν σε αδυναμία ασκήσεως των καθηκόντων του λει- 
τουργήματός τους, το Ταμείο καταβάλλει: α) Για τους έγ¬ 


γαμους μεν το ποσόν των δρχ. 4.000 την ημέρα, για τους 
αγάμους δε το ποσόν των δρχ. 2.500 και μέχρι τρεις μήνες 
για κάθε ημερολογιακό έτος, β) στις άμεσα ασφαλισμένες 
(εγγάμους ή αγάμους) του Ταμείου, σε περίπτωση ανωμά¬ 
λου κυήσεως ή ανωμάλου διακοπής της κυήσεως, συνέ¬ 
πεια των οποίων αναγκάζονται να παραμείνουν εντός Νο¬ 
σοκομείου ή Κλινικής, το Ταμείο καταβάλλει για τον χρόνο 
παραμονής το αντίστοιχο ποσόν όπως αυτό καθορίζεται 
στην περίπτωση α και μέχρι 3 μήνες, για κάθε ημερολο¬ 
γιακό έτος. 

Β) ΠΑΡΑΤΕΤΑΜΕΝΗ ΝΟΣΗΛΕΙΑ - ΣΑΝΑΤΟΡ1ΑΚΗ ΠΕ¬ 
ΡΙΘΑΛΨΗ 

1. Στις περιπτώσεις χρονιών ή ανιάτων παθήσεων, στις 
οποίες απαιτείται παρατεταμένη διάρκεια νοσηλείας του 
ασθενούς, που βεβαιώνεται από τον Αρχίατρο του Τα¬ 
μείου, το Ταμείο παρέχει περίθαλψη υπό τις ακόλουθες 
προϋποθέσεις: Σε κρατικό μεν νοσοκομείο, με βάση το 
εκάστοτε σε ισχύ κρατικό τιμολόγιο, χωρίς χρονικό περιο¬ 
ρισμό, σε ιδιωτική δε κλινική ή ιδιωτικό νοσηλευτικό 
ίδρυμα, επίσης με βάση το εκάστοτε σε ισχύ κρατικό τιμο¬ 
λόγιο, και μέχρι τρεις (3) μήνες νοσηλείας, η οποία μπορεί 
να παραταθεί επί τρεις (3) ακόμα μήνες, με απόφαση του 
Δ.Σ. του Ταμείου ύστερα από σχετική γνωμοδότηση του 
Αρχιάτρου. 

2. Ειδικά στην περίπτωση βλάβης του ανοσοποιητικού 
συστήματος (ΑΙΘ5) και στην ιατρικά βεβαιωμένη και ενδε- 
δειγμένη θεραπεία τοξικομανούς, το Ταμείο συμμετέχει 
στις δαπάνες νοσηλείας και θεραπείας, σε νοσοκομείο τ 1 
θεραπευτικό κέντρο, χωρίς χρονικό περιορισμό και μέχρ 
της πλήρους αποθεραπείας, με βάση το εκάστοτε σε ισχύ 
κρατικό τιμολόγιο. 

Γ) ΑΙΜΟΚΑΘΑΡΣΗ ΝΕΦΡΟΠΑΘΩΝ 

Το Ταμείο αναλαμβάνει εξ ολοκλήρου τη δαπάνη αιμο¬ 
κάθαρσης νεφροπαθούς ασφαλισμένου, με βάση το εκά¬ 
στοτε σε ισχύ κρατικό τιμολόγιο ύστερα από γνωμάτευση 
νοσοκομείου και θεώρηση του αρχίατρου. Επίσης το Τα¬ 
μείο καλύπτει την δαπάνη προμήθειας του αναγκαίου ανα¬ 
λώσιμου υγειονομικού υλικού ως και τα έξοδα μεταφοράς 
μέσα στην πόλη με ταξί των νεφροπαθών ασφαλισμένων 
του που μεταβαίνουν για αιμοκάθαρση σε τεχνητό νεφρό. 

Δ) ΝΟΣΟΚΟΜΕΙΑΚΗ ΠΕΡΙΘΑΛΨΗ ΣΤΟ ΕΞΩΤΕΡΙΚΟ 

1. Εγκρίνεται η μετάβαση ασθενούς ασφαλισμένου για 
νοσηλεία στο εξωτερικό, του τυχόν δότη και η ανάγκη χρη¬ 
σιμοποίησης συνοδού στις ακόλουθες περιπτώσεις: 

α) Αν ο ασφαλισμένος πάσχει από σοβαρό νόσημα ή έχει 
υποστεί βλάβη η υγεία του και η διάγνωση ή θεραπεία της 
νόσου δεν μπορεί να γίνει στην Ελλάδα. 

β) Αν το περιστατικό δεν μπορεί να αντιμετωπιστεί 
έγκαιρα στην Ελλάδα χωρίς κίνδυνο της υγείας του ασθε¬ 
νούς. 

Η έγκριση μετάβασης για νοσηλεία στο εξωτερικό πα¬ 
ρέχεται με προέγκριση του Ταμείου, η οποία εκδίδεται 
πριν την αναχώρηση του ασθενούς, ύστερα από γνωμά¬ 
τευση συμβεβλημένου ιατρού της ειδικότητας της πάθη¬ 
σης, σύμφωνη γνώμη του αρχίατρου του Ταμείου, και γνω¬ 
μάτευση διευθυντού κλινικής Κρατικού Νοσοκομείου ή 
Καθηγητού, από την οποία προκύπτει ότι λόγω του κατε- 
πείγοντος και της μη δυνατότητας εισαγωγής σε ημεδαπό 
νοσηλευτικό ίδρυμα στην Ελλάδα, λόγω μακράς αναμονής 
ή λόγω της σοβαρότητας της πάθησης κρίνεται αναγκαία 
και επιβεβλημένη η μετάβαση του ασθενούς σε εξειδικευ- 
μένο θεραπευτικό κέντρο του εξωτερικού. Στην περί¬ 
πτωση αυτή ο ασφαλισμένος εισπράττει από το Ταμείο το 
80% των δαπανών νοσηλείας, μεταβάσεως και επιστρο¬ 
φής του ασθενούς, του τυχόν αναγκαίου συνοδού και 
δότη, καθώς και των λοιπών ιατρικών δαπανών, πλην δα¬ 
πανών επικοινωνίας. 



ΕΦΗΜΕΡΙΣ ΤΗΣ ΚΥΒΕΡΝΗΣΕΩΣ (ΤΕΥΧΟΣ ΠΡΩΤΟ) 


3593 


2. Σε περίπτωση που ο ασφαλισμένος βρεθεί εκτός Ελ¬ 
λάδος, για λόγους επαγγελματικούς, ή προσωπικούς και 
παραστεί ανάγκη νοσηλείας του συνεπεία εκτάκτου περι¬ 
στατικού, που διαπιστώνεται από τα πιο πάνω όργανα δι¬ 
καιούται να εισπράξει από το Ταμείο το 80% της δαπάνης, 
που κατέβαλε για τη νοσηλεία του, προσκομίζοντας στην 
Υπηρεσία του Ταμείου τα πρωτότυπα παραστατικά των 
νοσηλίων θεωρημένα και μεταφρασμένα από το πλησιέ- 
στερο στον τόπο της νοσηλείας Προξενείο της Ελλάδος. 
Η συμμετοχή του Ταμείου στη δαπάνη δεν μπορεί να 
υπερβεί το ποσόν των πέντε εκατομμυρίων (5.000.000) 
δρχ., ανά τριετία. 

Στην περίπτωση αυτή δεν καταβάλλονται τα έξοδα με¬ 
τακίνησης. 

Σε περίπτωση που δικαιολογείται ολιγοήμερη παραμονή 
του ασθενούς σε ξενοδοχείο, η σχετική ημερήσια δαπάνη 
περιλαμβανομένης και αυτής του συνοδού, δεν μπορεί να 
υπερβαίνει το ποσόν των 7.000 δρχ. την ημέρα και μέχρι 
15, κατ’ ανώτατο όριο, ημερών, εφόσον ο ασθενής υπο¬ 
βληθεί σε χειρουργική επέμβαση, διαφορετικά δε μέχρι 5 
κατ’ ανώτατο όριο ημερών. Ο χρόνος παραμονής του 
ασθενούς στο εξωτερικό εκτός θεραπευτηρίου για απο¬ 
θεραπεία ή παρακολούθηση της κατάστασής του, βεβαιώ¬ 
νεται από τον γιατρό του θεραπευτηρίου που νοσηλεύ- 
θηκε. 

Η συμμετοχή του Ταμείου στην όλη δαπάνη δεν μπορεί 
να υπερβεί το ποσόν των έξι εκατομμυρίων (6.000.000) 
δρχ., σε περίπτωση δε κατά την οποία κριθεί επιβεβλη¬ 
μένη και αναγκαία και νέα μετάβαση του ασθενούς στο 
εξωτερικό για την αυτή αιτία εντός τριετίας από της ημε¬ 
ρομηνίας της πρώτης μεταβάσεως, η συμμετοχή του Τα¬ 
μείου στη δαπάνη δεν μπορεί να υπερβεί το ποσόν των 
οκτώ εκατομμυρίων (8.000.000) δρχ. συνολικά. Στην πε¬ 
ρίπτωση νοσηλείας ασφαλισμένου εκτός Ελλάδος (χωρίς 
την τήρηση των διατυπώσεων της παραγράφου 1 ή την 
συνδρομή των προϋποθέσεων της παρ. 2) τότε ο ασφαλι¬ 
σμένος δικαιούται να εισπράξει από το Ταμείο μόνον τη 
δαπάνη των νοσηλίων που αυτό θα κατέβαλε, εάν η νοση¬ 
λεία γινόταν στην Ελλάδα, με βάση το εκάστοτε σε ισχύ 
κρατικό τιμολόγιο. 

3. Ειδικά, για τις περιπτώσεις των μεταμοσχεύσεων που 
έχουν κριθεί ως επιβεβλημένες από τα προβλεπόμενα 
στην παρ. 1 όργανα επί πλέον των κατά περίπτωση παρα¬ 
πάνω (παρ. 1, 2) καταβαλλομένων, ο ασφαλισμένος δι¬ 
καιούται να εισπράξει από το Ταμείο, εκτός των δαπανών 
παραμονής μέχρι της εξευρέσεως του μοσχεύματος και τη 
δαπάνη του μοσχεύματος. Στην περίπτωση αυτή η συμμε¬ 
τοχή του Ταμείου στη δαπάνη ανέρχεται στο 80% του συ¬ 
νόλου της, που δεν μπορεί να υπερβεί το ποσόν των οκτώ 
εκατομμυρίων (8.000.000) δρχ. ανά τριετία. 

Αρθρο 12 

ΠΡΟΛΗΠΤΙΚΗ ΔΡΑΣΤΗΡΙΟΤΗΤΑ 

1. Το Ταμείο καλύπτει την προληπτική ιατρική, που πε¬ 
ριλαμβάνει εξετάσεις και δοκιμασίες (ΤΕ8Τ), για την 
έγκαιρη διάγνωση, την αναζήτηση και τον έλεγχο διαφό¬ 
ρων νοσηρών καταστάσεων ή παθήσεων των ασφαλισμέ¬ 
νων και την λήψη μέτρων για την πρόληψη της εκδηλώ- 
σεώς τους ή την αποτροπή της μετάδοσής τους με βάση 
το εκάστοτε σε ισχύ κρατικό τιμολόγιο. 

2. Η διαδικασία και οι όροι εφαρμογής καθώς και η πε¬ 
ριοδικότητα παροχής της προληπτικής ιατρικής ορίζονται 
με απόφαση του Δ.Σ. ύστερα από γνώμη της Υγειονομικής 
Επιτροπής. 


Άρθρο 13 

ΕΙΔΙΚΗ ΠΕΡΙΘΑΛΨΗ 

Η παρεχόμενη σε εκπαιδευτήρια, οικοτροφεία, άσυλα, 
ιδρύματα ή οισυδήποτε χαρακτηρισμού θεραπευτήρια 
αγωγή με ειδική εκπαίδευση ή επιμέλεια, ή περίθαλψη σε 
σωματικά ή νοητικά ανάπηρα, ή δυσπροσάρμοστα τέκνα 
ασφαλισμένων εμπίπτει στην περίθαλψη που παρέχει το 
Ταμείο στους ασφαλισμένους του. 

Το ύψος των τροφείων - νοσηλίων που καταβάλλονται 
στα ειδικά σχολεία, καθορίζονται σύμφωνα με τις διατά¬ 
ξεις του άρθρου 6 του ν. 861/1979 (Α 2) και του άρθρου 
22 του ν. 997/1979 (Α 287. 

Άρθρο 14 

ΦΑΡΜΑΚΕΥΤΙΚΗ ΠΕΡΙΘΑΛΨΗ 

1. Το Ταμείο παρέχει στους δικαιούχους περίθαλψης τα 
αναγκαία για την αποκατάσταση της υγείας τους και της 
ικανότητας για εργασία ή για ανακούφιση από την νοσηρή 
κατάστασή τους, φάρμακα και λοιπά δόκιμα θεραπευτικά 
μέσα και τις αναγκαίες ουσίες για την διάγνωση της νό¬ 
σου, μέχρι του ποσού που είναι ενδεδειγμένο σε κάθε πε¬ 
ρίπτωση, εφόσον τα πιο πάνω φάρμακα, ιδιοσκευάσματα, 
κυκλοφορούν νομίμως στην Ελλάδα. 

2. Οι συνταγές καταχωρούνται στο ειδικό συνταγολόγιο, 
που υπάρχει σε κάθε ασφαλιστικό βιβλιάριο, εκτελούνται 
δε από όλους τους φαρμακοποιούς και φαρμακεία, μέλη 
του Φαρμακευτικού Συλλόγου Πειραιώς, αλλά και τους 
συμβεβλημένους με το Ταμείο φαρμακοποιούς και φαρ¬ 
μακεία, εκτός της περιοχής του Πειραιώς. 

3. Το Ταμείο χορηγεί τα φάρμακα στους ασφαλισμέ¬ 
νους του, σύμφωνα με τις διατάξεις του άρθρου 19 του ν. 
1902/90 (Α 138) και του άρθρου 26 του ν. 2072/92 (Α 
125) και τις κατ’ εξουσιοδότηση αυτών, εκδοθείσες και 
εκδοθησόμενες Υπουργικές αποφάσεις, όπως ισχύουν 
κάθε φορά. 

4. Οι συνταγές που εκδίδονται από ιδιωτικές κλινικές, 
από συμβεβλημένους ή μη γιατρούς, εκτελούνται ύστερα 
από θεώρηση του Αρχίατρου. Οι συνταγές που εκδίδονται 
από γιατρούς Κρατικών Νοσοκομείων δεν χρειάζονται θε¬ 
ώρηση. 

5. Σε έκτακτες περιπτώσεις, το Ταμείο καταβάλλει στον 
ασφαλισμένο τη δαπάνη της αγοράς των φαρμάκων, στην 
οποία προέβη, αφού αφαιρεθεί το νόμιμο ποσοστό συμμε¬ 
τοχής του ασφαλισμένου, με την προσκόμιση στην Υπηρε¬ 
σία του Ταμείου: α) ιατρικής γνωματεύσεως, σχετικά με 
την πάθηση και την ανάγκη χορηγήσεως φαρμάκων, β) 
αποδείξεως καταβολής της αξίας των φαρμάκων και γ) συ¬ 
νταγής στην οποία επικολλούνται οι ετικέττες συσκευα- 
σίας των φαρμάκων. 

Άρθρο 15 

ΟΔΟΝΤΙΑΤΡΙΚΗ ΠΕΡΙΘΑΛΨΗ 

1. Η οδοντιατρική περίθαλψη, που παρέχεται στους 
ασφαλισμένους από ελεύθερα επιλεγόμενους από αυ¬ 
τούς οδοντιάτρους, περιλαμβάνει τις παρακάτω οδοντια¬ 
τρικές εργασίες: 

α) θεραπευτική 
β) Προσθετική 
γ) Ορθοδοντική 

2. Οι δαπάνες για την παροχή της θεραπευτικής εργα¬ 
σίας βαρύνουν αποκλειστικά το Ταμείο. 

3. Οι δαπάνες για την παροχή της προσθετικής εργα¬ 
σίας καθορίζονται όπως παρακάτω: 

α) Η αξία των ευγενών μετάλλων (Χρυσός ή Χρυσοπλα- 
τίνα) και η αξία των συνδέσμων ακρίβειας, επί μερικών 

οδοντοστοιχιών (Ν/ΙΤΑϋυΜ), όπου απαιτείται η χρησιμο¬ 
ποίησή τους, βαρύνει αποκλειστικά τον ασφαλισμένο και 
καταβάλλεται από αυτόν στον θεράποντα οδοντίατρο, 
χωρίς τη μεσολάβηση του Ταμείου. 

β) Η αμοιβή του θεράποντα οδοντιάτρου, για την πα¬ 
ροχή προσθετικής και θεραπευτικής εργασίας, όπως αυ¬ 
τές καθορίζονται από το Κρατικό Τιμολόγιο, που ισχύει 
κάθε φορά «περί οδοντιατρικών αμοιβών» βαρύνει απο¬ 
κλειστικά το Ταμείο. 

4. Οι ορθοδοντικές εργασίες παρέχονται στους ασφαλι¬ 
σμένους, εφόσον κρίνονται αναγκαίες για θεραπευτικούς 
και όχι αισθητικούς λόγους, ύστερα από γνωμάτευση του 
θεράποντα ορθοδοντικού και έγκριση του αρμόδιου ελε¬ 
γκτή οδοντιάτρου. Ειδικά τα παιδιά δικαιούνται ορθοδο¬ 
ντική περίθαλψη και για λόγους αισθητικούς. 

Η δαπάνη για την παροχή της ορθοδοντικής εργασίας 
καλύπτεται από το Ταμείο κατά ποσοστό 80% της συνολι¬ 
κής δαπάνης και δεν μπορεί να υπερβεί το ποσό των 
250.000 δρχ. για τους ενήλικες και 350.000 δρχ. για τα 
παιδιά. 

5. Για την απόδοση της δαπάνης της οδοντιατρικής πε¬ 
ρίθαλψης ο ασφαλισμένος υποχρεούται προ της ενάρ- 
ξεως των εργασιών να προσκομίσει στον ελεγκτή οδοντία¬ 
τρο για έγκριση το ατομικό του βιβλιάριο ασθένειας, όπου 
αναγράφονται από τον θεράποντα οδοντίατρο οι απαιτού- 
μενες εργασίες, και για τελικό έλεγχο μετά το πέρας των 
πραγματοποιηθεισών εργασιών. 

Άρθρο 16 

ΠΡΟΣΘΕΤΗ ΠΕΡΙΘΑΛΨΗ 

Μετά από γνωμάτευση συμβεβλημένου ιατρού της ειδι- 
κότητος της παθήσεως και σχετική έγκριση του Αρχιά¬ 
τρου, το Ταμείο χορηγεί στους ασφαλισμένους του, τα 
εγκεκριμένα συμβατικά προσθετικά θεραπευτικά μέσα 
και όργανα, τα οποία κρίνονται ως αναγκαία για την απο¬ 
κατάσταση, βελτίωση, ή ανακούφιση, μετά από βλάβη του 
σώματος ή της υγείας. 

Το Ταμείο καλύπτει τη σχετική δαπάνη του ασφαλισμέ¬ 
νου με βάση το εκάστοτε ισχύον κρατικό τιμολόγιο. 

Ενδεικτικά, το Ταμείο χορηγεί: 

1) πέλματα πλατυποδίας, ζώνες, κηλεπιδέσμους, ελα¬ 
στικές κάλτσες (μέχρι δύο ζεύγη) μία φορά κατ’ έτος, με 
συμμετοχή 80% στη δαπάνη και μέχρι του ποσού των δρχ. 
10.000. Ειδικά ως προς τα ανήλικα συμβεβλημένα μέλη 
και λόγω της φυσικής σωματικής αναπτύξεως, ως προς τα 
πέλματα δεν ισχύει περιορισμός της αντικαταστάσεως σε 
ετήσια βάση. 

2) ειδικά ορθοπεδικά υποδήματα που διατίθενται από 
ειδικά καταστήματα και όχι κοινά ορθοπεδικά, ή ανατο¬ 
μικά, μέχρι δύο ζεύγη, κατ' έτος και μέχρι του ποσού των 
30.000 δρχ. 

3) ορθοπεδικά και αναπηρικά μηχανήματα, όπως και 
κάθε άλλο απαραίτητο βοηθητικό μέσον, καταβάλλοντας 
το 50% της δαπάνης του ασφαλισμένου και μέχρι του πο¬ 
σού των 250.000 δρχ., με δικαίωμα αντικαταστάσεως 
μετά από 5ετ1α. 

4) ακουστικά βαρυκοΐας, ανά διετία και εφόσον η ακου¬ 
στική ικανότητα παρουσιάζει σημαντική - κατά την κρίση 
συμβεβλημένου ιατρού - μείωση, καταβάλλοντας το 80% 
της τιμής που αναφέρεται στο κρατικό τιμολόγιο και μέχρι 
του ποσού των 150.000 δρχ. 

Οι καλύψεις των παροχών 2, 3 και 4 αφορούν την αγορά 
και όχι την επισκευή ή συντήρηση του οργάνου, την οποία 
το Ταμείο καλύπτει μέχρι του ποσού των δρχ. 15.000 ανά 
12μηνο. 

5) ρυθμιζόμενη συσκευή υποδόριας έγχυσης για την 


αποσιδήρωση του οργανισμού των πασχόντων από μεσο¬ 
γειακή αναιμία, καταβάλλοντας το 100% της δαπάνης του 
ασφαλισμένου. Επίσης χορηγείται το ειδικό αναλώσιμο 
υλικό στους χρονίως πάσχοντες. 

6) σε περίπτωση μόνιμης, ή παροδικής κατακλίσεως του 
ασφαλισμένου μέλους, το Ταμείο καταβάλλει εφάπαξ το 
100% της δαπάνης αγοράς ή μισθώσεως αεροστρώματος 
κατακλίσεως και μέχρι του ποσού των δρχ. 100.000, για 
την περίπτωση της αγοράς και 6.000 την ημέρα, για την 
περίπτωση της μισθώσεως και μέχρι 20 κατ’ ανώτατο 
όριο, ημερών. 

7 ειδικές περούκες, σε περίπτωση βλάβης του τριχωτού 
του κεφαλιού από ασθένεια και όχι από προϊούσα φθορά 
του, καταβάλλοντας το 80% της δαπάνης και κατ’ ανώ¬ 
τατο όριο το ποσόν των 100.000 δρχ. 

8) βηματοδότες και τεχνητά μέλη του ανθρωπίνου σώ¬ 
ματος, καταβάλλοντας το 100% της δαπάνης του ασφαλι¬ 
σμένου με βάση το εκάστοτε σε ισχύ κρατικό τιμολόγιο 
εάν η τοποθέτηση πραγματοποιηθεί σε κρατικό νοσοκο¬ 
μείο. Εάν η τοποθέτηση πραγματοποιηθεί σε ιδιωτική κλι¬ 
νική το Ταμείο καταβάλλει τη δαπάνη του ασφαλισμένου 
με βάση το εκάστοτε σε ισχύ κρατικό τιμολόγιο και πάντως 
ό,τι θα κατέβαλε εάν η τοποθέτηση πραγματοποιείτο σε 
κρατικό νοσοκομείο και 

9) γενικά οποιοδήποτε άλλο επιστημονικά δόκιμο, συμ¬ 
βατικό και τελεσφόρο θεραπευτικό μέσον ή όργανο, που 
έχει συστηθεί από Νοσοκομείο ή συμβεβλημένο ιατρό και 
έχει εγκριθεί από τον Αρχίατρο του Ταμείου, σύμφωνα πά¬ 
ντα με το κρατικό τιμολόγιο. 

10) Μετά από γνωμάτευση συμβεβλημένου οφθαλμία¬ 
τρου, θεωρημένη από την Υπηρεσία του Ταμείου ή γνωμά¬ 
τευση μη συμβεβλημένου οφθαλμιάτρου, εγκεκριμένη 
από τον Αρχίατρο και θεωρημένη από την Υπηρεσία του 
Ταμείου, χορηγούνται στους ασφαλισμένους προς αποκα¬ 
τάσταση της οπτικής τους οξύτητας: 

α) ενδοφακοί, με βάση το εκάστοτε σε ισχύ κρατικό τι¬ 
μολόγιο 

β) ανά 24μηνο, φακοί επαφής, για όσους πάσχουν από 
μυωπία μεγαλύτερη των 6,5 βαθμών και μέχρι του ποσού 
των δρχ. 30.000. 

γ) ανά 24μηνο, σκελετοί για ματογιάλια και μέχρι του 
ποσού των δρχ. 20.000 

δ) ανά 24μηνο, εξαιρουμένης της περιπτώσεως της αλ¬ 
λαγής της οπτικής οξύτητος, απλά κρύσταλλα φακών, κα¬ 
λύπτοντας το 100% της αξίας, μετά'τις σχετικές εκπτώ¬ 
σεις, σύμφωνα με την ιατρική οδηγία. Ειδικά κρύσταλλα 
φακών καλύπτονται, μετά από ιατρική οδηγία και μετά τις 
σχετικές εκπτώσεις, κατά ποσοστό 80% της αξίας τους 
και μέχρι του ποσού των δρχ. 20.000, για όλες τις παθή¬ 
σεις των οφθαλμών, προκειμένου δε περί μυωπίας, μέχρι 
4,5 βαθμών. Προκειμένου περί μυωπίας μεγαλυτέρας των 
4,5 βαθμών η κάλυψη του Ταμείου ορίζεται μέχρι του πο¬ 
σού των δρχ. 30.000, υπό τις αυτές λοιπές προϋποθέ¬ 
σεις. 

Άρθρο 17 

ΕΞΟΔΑ ΜΕΤΑΚΙΝΟΥΜΕΝΩΝ ΑΣΘΕΝΩΝ 

Το Ταμείο καλύπτει τις δαπάνες μεταφοράς των βα¬ 
ρέων ασθενών ασφαλισμένων, που μεταφέρονται με αε¬ 
ροπορικό, ή άλλο μέσο, σύμφωνα με τις διατάξεις του άρ¬ 
θρου 31 του ν. 2072/1992, όπως ισχύουν κάθε φορά. Επίσης 
καλύπτει τη δαπάνη μεταφοράς του αναγκαίου συνοδού. 

Αρθρο 18 

ΜΑΙΕΥΤΙΚΗ ΠΕΡΙΘΑΛΨΗ 

1) Το Ταμείο καταβάλλει στις αμέσως ασφαλισμένες και 
στις εμμέσως ασφαλισμένες συζύγους εφάπαξ βοήθημα 
τοκετού δρχ. 250.000, με την προσκόμιση στην Υπηρεσία 
του Ταμείου βεβαιώσεως του Νοσοκομείου ή της Κλινικής 
και των πρωτοτύπων αποδείξεων δαπανών, αντί μαιευτι¬ 
κής περίλθαλψης. 

2) Το Ταμείο καλύπτει την δαπάνη εξωσωματικής γονι¬ 
μοποίησης της αμέσως ασφαλισμένης και της συζύγου 
του αμέσως ασφαλισμένου με βάση το εκάστοτε ισχύον 
Κρατικό Τιμολόγιο και σύμφωνα με τις σχετικές αποφά¬ 
σεις του Κεντρικού Συμβουλίου Υγείας (ΚΕΣΥ). 

Αρθρο 19 
ΕΞΟΔΑ ΚΗΔΕΙΑΣ 

Το Ταμείο καταβάλλει για έξοδα κηδείας εφάπαξ ποσό 
ίσο με 250.000 δραχμές, σ’ αυτόν που επιμελήθηκε την 
κηδεία άμεσα ασφαλισμένου ή έμμεσα ασφαλισμένου. 

Σε περίπτωση θανάτου άμεσα ασφαλισένου εκτός Ελ¬ 
λάδος, το Ταμείο καταβάλλει και τα έξοδα ταρίχευσης και 
της μεταφοράς της σωρού και μέχρι του ποσού των 
150.000. 

Άρθρο 20 

ΔΑΠΑΝΗ ΠΑΙΔΙΚΩΝ ΚΑΤΑΣΚΗΝΩΣΕΩΝ 

Για τη συμμετοχή των παιδιών σε κατασκηνώσεις, εφό¬ 
σον δεν διαθέτει και δεν οργανώνει δικές του κατασκηνώ¬ 
σεις, το Ταμείο καταβάλλει στους άμεσα ασφαλισμένους 
το ποσό των δρχ. 50.000 ετησΐως για κάθε ασφαλισμένο 
παιδί ηλικίας από 6 μέχρι και 14 ετών, για την κάλυψη μέ¬ 
ρους της δαπάνης των παιδικών εξοχών. 

Στον Υπουργό Υγείας, Πρόνοιας και Κοινωνικών Ασφα¬ 
λίσεων αναθέτουμε τη δημοσίευση και εκτέλεση του πα¬ 
ρόντος Διατάγματος. 

Αθήνα, 9 Ιουνίου 1993 

Ο ΠΡΟΕΔΡΟΣ ΤΗΣ ΔΗΜΟΚΡΑΤΙΑΣ 

ΚΩΝΣΤΑΝΤΙΝΟΣ Γ. ΚΑΡΑΜΑΝΛΗΣ 

Ο ΥΠΟΥΡΓΟΣ 

ΥΓΕΙΑΣ, ΠΡΟΝΟΙΑΣ ΚΑΙ ΚΟΙΝΩΝΙΚΩΝ ΑΣΦΑΛΙΣΕΩΝ 

Δ. ΣΙΟΥΦΑΣ 
-♦- 

( 2 ) 

ΠΡΟΕΔΡΙΚΟ ΔΙΑΤΑΓΜΑ ΥΠ’ ΑΡΙΘ. 239 
Τροποποίηση της παρ. 4 του άρθρου 52α του Ν.Δ. 400/70 
(Α’ 10). 

Ο ΠΡΟΕΔΡΟΣ 

ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ 

Έχοντας υπόψη: 

1. Τις διατάξεις του άρθρου 4 του Ν. 1338/1983 
«Εφαρμογή του Κοινοτικού Δικαίου» (Α’ 34), όπως αντικα- 
ταστάθηκε με την παρ. 4 του άρθρου 6 του Ν. 1440/84 (Α’ 
70) και τις διατάξεις του άρθρου 31 του Ν. 2076/92 «Ανά¬ 
ληψη και άσκηση δραστηριότητας πιστωτικών ιδρυμάτων 
και άλλες συναφείς διατάξεις» (Α' 130) και 65 του Ν. 

1892/90 «Για τον εκσυγχρονισμό και την ανάπτυξη και άλ¬ 
λες διατάξεις» (Α' 101). 

2. Την Υ. 1935/3.12.92 (Β' 726) κοινή απόφαση του 
Πρωθυπουργού και του Υπουργού Εθνικής Οικονομίας 
«Καθορισμός αρμοδιοτήτων των Υφυπουργών Εθνικής Οι¬ 
κονομίας». 

3. Την Υ. 1942/9.12.92 (Β 725) κοινή απόφαση του 


Πρωθυπουργού και του Υπουργού Εμπορίου «Ανάθεση 
αρμοδιοτήτων στον Υφυπουργό Εμπορίου Μιχάλη - Γεώρ- 
γιο Λιάπη». 

4. Το άρθρο 27 του Ν. 2081/92 (Α 154), με το οποίο 
προστίθεται νέο άρθρο 29Α στον Ν. 1558/85 (Α 137). 

5. Το γεγονός ότι από τις διατάξεις του παρόντος Δια¬ 
τάγματος δεν προκαλείται δαπάνη σε βάρος του κρατικού 
προϋπολογισμού. 

6. Την υπ’ αριθ. 150/4.3.1993 γνωμοδότηση του Συμ¬ 
βουλίου της Επικράτειας, μετά από πρόταση του Υφυ¬ 
πουργού Εθνικής Οικονομίας και του Υφυπουργού Εμπο¬ 
ρίου, αποφασίζουμε: 

Άρθρο 1 

1. Σκοπός του παρόντος Προεδρικού Διατάγματος είναι 
η τροποποίηση του άρθρου 1 του Π.Δ. 246/89, με το 
οποίο είχε τροποποιηθεί το άρθρο 52α παρ. 4 του Ν.Δ. 
400/70 που είχε προστεθεί με το άρθρο 26 του Π.Δ. 118/ 
85, σύμφωνα με την δυνατότητα την οποία παρέχει στα 
Κράτη μέλη το άρθρο 13 παρ. 6 της Οδηγίας 79/267/ΕΟΚ 
της 5.3.1979 «περί συντονισμού των νομοθετικών κανονι¬ 
στικών και διοικητικών διατάξεων που αφορούν την ανά¬ 
ληψη της δραοτηριότητος της πρωτασφαλίσεως ζωής και 
την άσκηση αυτής, (ΕΕ 06 Τ002 6 57). 

2. Η προθεσμία που προβλέπεται στην παρ. 4 του άρ¬ 
θρου 52α του Ν.Δ. 400/70 (Α 70), το οποίο (άρθρο 52α) 
προστέθηκε με το άρθρο 26 του Π.Δ. 118/85 (Α 35) και η 
οποία (προθεσμία) παρατάθηκε μέχρι 31.12.1992 με το 
άρθρο 1 του Π.Δ. 246/25.4.1989 (ΦΕΚ 115/Α/10.5,89), 
παρατείνεται μέχρι την 30.6.1994. 

Άρθρο 2 

Η ισχύς του παρόντος άρθρου αρχίζει από 
31.12.1992. 

Η δημοσίευση και η εκτέλεση του παρόντος ανατίθεται 
στον Υφυπουργό Εμπορίου. 

Αθήνα, 9 Ιουνίου 1993 

Ο ΠΡΟΕΔΡΟΣ ΤΗΣ ΔΗΜΟΚΡΑΤΙΑΣ 

ΚΩΝΣΤΑΝΤΙΝΟΣ Γ. ΚΑΡΑΜΑΝΛΗΣ 

ΥΦΥΠ. ΕΘΝΙΚΗΣ ΟΙΚΟΝΟΜΙΑΣ ΥΦΥΠ. ΕΜΠΟΡΙΟΥ 

Κ. ΔΟΥΣΗΣ ΜΙΧ.-ΓΕΩΡΓ. ΛΙΑΠΗΣ 

-♦- 

Α ΠΟΦΑΣΕΙ Σ 

(3) 

Καθορισμός του επιτοκίου των προσωρινών καταθέσεων 

των εμπορικών τραπεζών στην Τράπεζα της Ελλάδος 

που προορίζονται για υποχρεωτικές τοποθετήσεις σε 

έντοκα γραμμάτια του Ελληνικού Δημοσίου. 

Πράξη Διοικητή υπ’ αρ. 2208/24.5.93 

(Άρθρο 1 του Ν. 1266/82) 

ΤΡΑΠΕΖΑ ΤΗΣ ΕΛΛΑΔΟΣ 
Ο ΔΙΟΙΚΗΤΗΣ ΤΗΣ ΤΡΑΠΕΖΑΣ ΤΗΣ ΕΛΛΑΔΟΣ 

Αφού έλαβε υπόψη: 

α) το άρθρο 1 του Ν. 1266/82 «όργανα ασκήσεως της 
νομισματικής, πιστωτικής και συναλλαγματικής πολιτικής 
και άλλες διατάξεις», 

β) τις διατάξεις του άρθρου 32 του Καταστατικού της 
Τράπεζας της Ελλάδος, 

γ) την ΠΔ/ΤΕ 2205/12.5.93 με την οποία καθορίστηκε 
το επιτόκιο των παραπάνω καταθέσεων των εμπορικών 

τραπεζών στην Τράπεζα της Ελλάδος σε 18,50% το έτος, 
δ) την 2033251/4337/0023/24.5.93 απόφαση του 
Υπουργού Οικονομικών με την οποία καθορίστηκαν από 
24.5.93 νέα επιτόκια για τα έντοκα γραμμάτια του Ελληνι¬ 
κού Δημοσίου, 

ε) ότι το επιτόκιο των προσωρινών καταθέσεων στην 
Τράπεζα της Ελλάδος που προορίζονται για έντοκα γραμ¬ 
μάτια συμπίπτει με το επιτόκιο των εντόκων γραμματίων 
τρίμηνης διάρκειας, αποφάσισε: 

Να καθορίσει από 24.5.93 σε 18,25% το έτος το επιτόκιο 
των προσωρινών καταθέσεων των εμπορικών τραπεζών 
στην Τράπεζα της Ελλάδος που προορίζονται για υποχρε¬ 
ωτικές τοποθετήσεις σε έντοκα γραμμάτια του Ελληνικού 
Δημοσίου. 

Από τις διατάξεις της παρούσας Πράξης δεν προκαλεί- 
ται δαπάνη σε βάρος του κρατικού προϋπολογισμού. 

Η Πράξη αυτή να δημοσιευθεί στην Εφημερίδα της Κυ- 
βερνήσεως. 

Ο Υποδιοικητής 
Π. ΠΑΥΛΟΠΟΥΛΟΣ 

-♦- 

(4) 

Υπολογισμός στην υποχρέωση για τη χρηματοδότηση της 
βιοτεχνίας των τίτλων που εκδίδει το Δημόσιο σύμ¬ 
φωνα με το άρθρο 32 του Ν. 1914/90, και αφορούν λη¬ 
ξιπρόθεσμες απαιτήσεις δανείων που αντλήθηκαν από 
το ειδικό κεφάλαιο της αποφ. ΝΕ 197/1/78. 

Πράξη Διοικητή υπ’ αρ. 2209/28.5.93 
(Άρθρο 1 του Ν. 1266/82) 

ΤΡΑΠΕΖΑ ΤΗΣ ΕΛΛΑΔΟΣ 
Ο ΔΙΟΙΚΗΤΗΣ ΤΗΣ ΤΡΑΠΕΖΑΣ ΤΗΣ ΕΛΛΑΔΟΣ 

Αφού έλαβε υπόψη: 

α) το άρθρο 1 του Ν. 1266/82 «όργανα ασκήσεως της 
νομισματικής, πιστωτικής και συναλλαγματικής πολιτι¬ 
κής και άλλες διατάξεις», 

β) τις διατάξεις του άρθρου 32 του Καταστατικού της 
Τράπεζας της Ελλάδος, 
γ) το άρθρο 32 του Ν. 1914/90, 
δ) τις ΠΔ/ΤΕ 1959/25.7.91 και 2138/20.10.92, όπως 
ισχύουν, 

ε) τα έγγραφα 2019600/ 3853/ 30.3.93 και 2019714/ 
2773/0023/ 30.3.93 του Υπουργείου Οικονομικών, 
στ) σχετικό αίτημα ενδιαφερόμενης τράπεζας, αποφά¬ 
σισε τα εξής: 

Επιτρέπεται στις εμπορικές τράπεζες να συνυπολογί¬ 


ζουν εφεξής στο ποσό που αντιστοιχεί στην υποχρέ¬ 
ωσή τους για τη χρηματοδότηση της βιοτεχνίας, την 
αξία των τίτλων του Δημοσίου που σύμφωνα με το άρ¬ 
θρο 32 του Ν. 1914/90 τους παραδίδονται έναντι ληξι¬ 
πρόθεσμων απαιτήσεών τους από δάνεια που είχαν χο¬ 
ρηγηθεί από το ειδικό κεφάλαιο για τη χρηματοδότηση 
της βιοτεχνίας. 

Από τις διατάξεις της παρούσας Πράξης δεν προκαλεί- 
ται δαπάνη σε βάρος του κρατικού προϋπολογισμού. 
Η Πράξη αυτή να δημοσιευθεί στην Εφημερίδα της Κυ- 
βερνήσεως. 

Ο Υποδιοικητής 


Έγκριση παράτασης της προθεσμίας έναρξης λειτουργίας 
υποκαταστημάτων της Εμπορικής Τράπεζας της Ελλά¬ 
δος στην Κύπρο. 

(Συνεδρίαση 525/27.4.93, θέμα 1) 

ΤΡΑΠΕΖΑ ΤΗΣ ΕΛΛΑΔΟΣ 
Η ΕΠΙΤΡΟΠΗ ΝΟΜΙΣΜΑΤΙΚΩΝ ΚΑΙ ΠΙΣΤΩΤΙΚΩΝ 
ΘΕΜΑΤΩΝ 

Αφού έλαβε υπόψη: 

α) την απόφαση Ε.Ν.Π.Θ, 499/4/18.5.92 με την οποία 
εγκρίθηκε η ίδρυση και λειτουργία δύο καταστημάτων 
της Εμπορικής Τράπεζας της Ελλάδος στην Κύπρο, 
β) την απόφαση ΕΝΠΘ 505/8/23.7.92, όπως ισχύει, 
γ) το 788/7.4.93 (Α.Π. 10060) έγγραφο της Εμπορικής 
Τράπεζας της Ελλάδος, αποφάσισε: 

Να εγκρίνει την παράταση μέχρι 30 Ιουνίου 1994 της 
προθεσμίας έναρξης λειτουργίας των δύο (2) υποκατα¬ 
στημάτων της Εμπορικής Τράπεζας της Ελλάδος στην 
Κύπρο (Λευκωσία, Λεμεσό), η ίδρυση των οποίων 
εγκρίθηκε με την απόφαση ΕΝΠΘ 499/4/18.5.92. 
Από τις διατάξεις της παρούσας απόφασης δεν προκα- 
λεΐται δαπάνη σε βάρος του Κρατικού Προϋπολογι¬ 
σμού. 

Η παρούσα απόφαση να δημοσιευθεί στην Εφημερίδα 
της Κυβερνήσεως. 

Ο Πρόεδρος Τα Μέλη Ο Γραμματέας 

Ακριβές Αντίγραφο 
Αθήνα, 10 Ιουνίου 1993 
Ο Γραμματέας 
Π. ΚΥΡΙΑΚΟΠΟΥΛΟΣ 


ΑΠΟ ΤΟ ΕΘΝΙΚΟ ΤΥΠΟΓΡΑΦΕΙΟ 



